Papersnake/gushiwen huggingface dataset:
得李推官近寄怀
齐己（唐代）

荆门前岁使乎回，求得星郎近制来。连日借吟终不已，

一灯忘寝又重开。秋风漫作牵情赋，春草真为入梦才。

堪笑陈宫诸狎客，当时空有个追陪。
挽曾原伯大卿 其一
孙应时（宋代）

世岂无全德，今犹见古人。大圭非刻画，天醴自清醇。

未说功名地，犹令宇宙春。苍茫何处觅，丹素岂精神。
次韵王待制游东坡留题十一绝
喻良能（宋代）

赤壁奴台视白楼，五言端的胜苏州。
政缘不得文章力，故许江山作意游。
送春
沈受宏（清代）

客舍长安十丈尘，闭门终日苦吟身。一花一草何曾见，却道今朝是送春。
隐士
孟郊（唐代）

本末一相返，漂浮不还真。山野多馁士，市井无饥人。

虎豹忌当道，糜鹿知藏身。奈何贪竞者，日与患害亲。

颜貌岁岁改，利心朝朝新。孰知富生祸，取富不取贫。

宝玉忌出璞，出璞先为尘。松柏忌出山，出山先为薪。

君子隐石壁，道书为我邻。寝兴思其义，澹泊味始真。

陶公自放归，尚平去有依。草木择地生，禽鸟顺性飞。

青青与冥冥，所保各不违。
趋燕在即值儒美有五羊之行驰书言别诗以复之
郭之奇（明代）

衡心十载日相求，相视相期物外游。忽听羊峰催折屐，空馀鳄渚忆同舟。

岭梅落尽劳乡梦，江杏开时结旅愁。两地云天堪一泪，春风万里倍离忧。
奉别瑞甫高掾郎还南台
刘鹗（清代）

岭海屡惊来诏使，蛮方孰不仰皇都？自怜老去难为别，但有人来莫惜书。

乘兴何妨吟萼棣，思归应不为莼鲈。台端历历陈时弊，十道疲民未得苏。
闻雁二首 其二
严羽（宋代）

江南底好处，塞北今衰草。何限旅情遥，月映芦花老。

琵琶倚蓬窗，孀妇别兰房。十载江湖泪，一夕尽淋浪。
次韵春风
释德洪（宋代）

吹鬓风俱小雨来，残红扫尽露苍苔。稻畦绿锦无边幅，更欲烦君为剪裁。
九日
曾曰唯（明代）

我有好诗一万首，携向人家欲换酒。言辞未拙拙叩门，行行无之虚重九。

掀书三径不虚开，一卷陶诗素心友。陶潜篱下采黄花，我不爱花爱五柳。

黄花寂静老篱边，杨柳风前大放颠。
和程大卿新辟诸寺门
陈襄（宋代）

政绝多门寺却通，灵山胜境尽牢笼。
应怜去鲁迟迟意，令遍诸天国土中。
消夏杂咏十二首 其二 围棋
徐搢珊（清代）

炎威烈烈日迟迟，消遣无如一局棋。赢得好风来一阵，纸枰吹起两便宜。
梅花
罗邺（唐代）

繁如瑞雪压枝开，越岭吴溪免用栽。
却是五侯家未识，春风不放过江来。
靖江西浦与殷近夫别
孙一元（明代）

离节动青郊，高筵敞江滨。哀觞为欢酌，温念忘客身。

连山瞰水陆，平明眇烟尘。清曦升木末，长风吹远津。

桑麻接上国，炎海为南邻。生聚岂鹿豕，行当逆龙鳞。

结交非在多，要得允衷淳。古来豪杰士，寄托各有因。

患难苟相得，谁论骨肉亲。政当笃明爱，安可辞苦辛。

结此园中草，炯言怀好春。
客中作
牟融（唐代）

异乡岁晚怅离怀，游子驱驰愧不才。夜夜砧声催客去，

年年雁影带寒来。半林残叶迎霜落，三径黄花近节开。

几度无聊倍惆怅，临风搔首独兴哀。
河东赋
扬雄（两汉）

其三月，将祭后土，上乃帅群臣横大河，凑汾阴。既祭，行游介山，回安邑，顾龙门，览盐池，登历观，陟西岳以望八荒，迹殷周之虚，眇然以思唐虞之风。雄以为临川羡鱼不如归而结罔，还，上《河东赋》以劝，其辞曰：

伊年暮春，将瘗后土，礼灵祇，谒汾阴于东郊，因兹以勒崇垂鸿，发祥隤祉，饮若神明者，盛哉铄乎，越不可载已！

于是命群臣，齐法服，整灵舆，乃抚翠凤之驾，六先景之乘，掉奔星之流旃，彏天狼之威弧。张燿日之玄旄，扬左纛，被云旓。奋电鞭，骖雷辎，鸣洪钟，建五旗。羲和司日，颜伦奉舆，风发飙拂，神腾鬼趡；千乘霆乱，万骑屈桥，嘻嘻旭旭，天地稠㟼。簸丘跳峦，涌渭跃泾。秦神下詟，跖魂负沴；河灵矍踢，爪华蹈襄。遂臻阴宫，穆穆肃肃，蹲蹲如也。灵祇既乡，五位时叙，絪缊玄黄，将绍厥后。

于是灵舆安步，周流容与，以览乎介山。嗟文公而愍推兮，勤大禹于龙门，洒沈灾于豁渎兮，播九河于东濒。登历观而遥望兮，聊浮游以经营。乐往昔之遗风兮，喜虞氏之所耕。瞰帝唐之嵩高兮，眽隆周之大宁。汩低回而不能去兮，行睨垓下与彭城。濊南巢之坎坷兮，易豳岐之夷平。乘翠龙而超河兮，陟西岳之峣崝。云霏霏而来迎兮，泽渗漓而下降，郁萧条其幽蔼兮，滃泛沛以丰隆。叱风伯于南北兮，呵雨师于西东，参天地而独立兮，廓汤汤其亡双。

遵逝乎归来，以函夏之大汉兮，彼曾何足与比功？建乾坤之贞兆兮，将悉总之以群龙。丽钩芒与骖蓐收兮，服玄冥及祝融。敦众神使式道兮，奋六经以摅颂。逾于穆之缉熙兮，过《清庙》之雝雝；轶五帝之遐迹兮，蹑三皇之高踪。既发轫于平盈兮，谁谓路远而不能从？
简谭德称监丞
陆游（宋代）

广都江上送舟行，泪洒春风别少城。
冉冉几经新岁律，依依犹有旧交情。
尘冠当挂弹何用，革带频移瘦自惊。
剩欲约公风雨夜，一灯相对话平生。
游栖霞寺
李建勋（唐代）

养花天气近平分，瘦马来敲白下门。晓色未开山意远，

春容犹淡月华昏。琅琊冷落存遗迹，篱舍稀疏带旧村。

此地几经人聚散，只今王谢独名存。
奉和袭美太湖诗二十首。入林屋洞
陆龟蒙（唐代）

知名十小天，林屋当第九。题之为左神，理之以天后。

魁堆辟邪辈，左右专备守。自非方瞳人，不敢窥洞口。

唯君好奇士，复啸忘情友。致伞在风林，低冠入云窦。

中深剧苔井，傍坎才药臼。石角忽支颐，藤根时束肘。

初为大幽怖，渐见微明诱。屹若造灵封，森如达仙薮。

尝闻白芝秀，状与琅花偶。又坐紫泉光，甘如酌天酒。

何人能挹嚼，饵以代浆糗。却笑探五符，徒劳步双斗。

真君不可见，焚盥空迟久。眷恋玉碣文，行行但回首。
次韵参寥寄少游?或谓为释元净作?
苏轼（宋代）

岩栖木石已皤然，交旧何人慰眼前。
素与昼公心印合，每思秦子意珠圆。
当年步月来幽谷，拄杖穿云冒夕烟。
台阁山林本无异，故应文字不离禅。
西江月 己酉四月暇日，冒暑游太平寺，古松
蔡松年（宋代）

归对月小酌，赋西江月记之古殿苍松偃蹇，孤云丈室清深。茶殿破睡午风阴。不用凉泉石枕。枯木人忘独坐，白莲意可相寻。归时团月印天心。更作逃禅小饮。
鸣沙山歌
朱坤（清代）

鸣沙之山何崔嵬，壁立万古无倾颓。冲寒疾风吹不起，百夫蹙倾激荡鸣轻雷。

抛衣奋臂各成队，尻竦足撑下如坠。初闻殷殷继咚咚，馀音似与宫商配。

或言此地肺，中空乃作响。遮莫入柱穴，元气时下上。

一窍偶闭声隆隆，正如双耳被人蒙。是谁好事为此剧，嘲笑不怕恼天公。

沙本不解鸣，沙鸣人所使。游嬉值升平，感慨念厥始。

敦煌古郡几回开，鼙鼓惊天动地来。今日沙场围绣壤，依稀琴筑费人猜。
秋闺思
李龏（金朝）

征人遥遥出古城，天河夜转漂回星。银缕香寒凤皇薄，树色深回台榭情。

雨滋苔藓侵阶绿，为有秋期眠不足。城边残月势如弓，月下丁东捣寒玉。
太湖沿檄西原道即事三首 其一
程俱（宋代）

司空山头朝出云，西原渡口十里阴。烟中鸡唱未及午，白雨作泥泥已深。
曾太皇太后挽歌二首 其一
韩维（宋代）

不宰功参帝，无疆道合坤。帘帷保明辟，社稷付神孙。

身蹈姜任德，心通黄老言。褒扬存手诏，奚仗史毫论。
浣沙溪
方千里（宋代）

无数流莺远近飞。垂杨袅袅弄晴晖。断肠声里送春归。

鬓影空晴香雾湿，袜尘还想步波微。去年花下酒阑时。
人月圆 自问
袁思古（五代）

平生奔走风尘惯，何日不飘摇。少年意气，纵横捭阖，回首无聊。

少今潦倒，雄心壮志，全部都消。安排黄发，栖迟故里，终老渔樵。
杭州燕思阁分题四首 其二 五言得巽亭
沈遘（宋代）

守居凤凰背，兹亭压其颠。苍崖当前断，崩腾势将骞。

洪涛从天来，万鼓泻百川。高士耳目旷，壮夫胸胆搴。

维昔孰经始，蒋侯世称贤。斯人去已久，陈迹亦屡迁。

我来感且慕，拂拭颇增妍。尚存甘棠意，善政或有传。
过从弟制疑官舍竹斋
张谓（唐代）

羡尔方为吏，衡门独晏如。野猿偷纸笔，山鸟污图书。

竹里藏公事，花间隐使车。不妨垂钓坐，时脍小江鱼。
句
曾几（宋代）

摸金千骑去，埋玉几人归。
夜闻洛滨吹笙
张仲素（唐代）

王子千年后，笙音五夜闻。逶迤绕清洛，断续下仙云。

泄泄飘难定，啾啾曲未分。松风助幽律，波月动轻文。

凤管听何远，鸾声若在群。暗空思羽盖，馀气自氛氲。
茅山
陈埙（宋代）

三茅高出七山巅，顿隔尘沙道路千。
灵籁萧萧风笛弄，奇形奕奕陇牛眠。
人间已有嘉平帝，地下谁通句曲天。
幸喜吾庐居在此，时从寄傲任悠然。
句
程颐（宋代）

尧舜几千年，其心至今在。
河渚雨中探梅
徐堂（清代）

草堂信宿缘，清梦落烟渚。野情类鸥凫，水面乐容与。

鼻观参幽类，积雪纷万树。东风展重阴，吹来山外雨。

花光湿欲低，水影乱柔橹。惝恍莫可状，云烟相媚妩。

寄语后游人，斯景已占取。
用东坡武昌寒溪韵三篇 其三
朱槔（宋代）

故园山水真奇哉，三径兰菊当年栽。自嗟流浪不知返，江城晓角愁吹梅。

诗书邀我忽半世，车毂前却连崔嵬。试寻夷路到圣处，马力已竭烦舆台。

去天尺五吐杰句，孔丘盗蹠俱尘埃。坐疑蓬岛寻丈尔，扁舟径入浮云堆。

肩摩嵇向挽焦贺，欲倒瀛海为尊罍。梦中失脚在何许，千里闽越天南隈。

只身形影自相吊，俯仰马鬣迷青苔。兰阶彫谢知叶落，荆树惨淡无花开。

向来愚公不自度，一手欲以太华摧。那知天目山顶露，儿啼下视云间雷。

华亭黄耳竟安在，辽东白鹤还飞来。终寻三十六峰去，要假聂许平馀哀。
题徐子礼自觉斋时子礼为江阴抱麾之行
曾几（宋代）

徐子长吟复短吟，奇书窗下日幽寻。
谁知密密深深地，参得明明了了心。
千里澄江空更阔，中秋素月古犹今。
使君胸次端如许，愿以馀光照所临。
偈一百二十首 其六十四
释怀深（宋代）

住亦随缘去是常，山林城市两无妨。白云本是无心物，一任风吹入帝乡。
木犀落尽有感二首
杨万里（宋代）

一岁秋香又一空，落英憔悴怨西风。
开时占断西风晓，岂念荷花脱病红？
绍兴祀先农摄事七首
佚名（隋代）

熙事成兮，始终洁齐。
籩豆徹兮，撙节靡垂。
灵有嘉兮，降福孔皆。
票然逝兮，我心孔怀。
章台柳·寄柳氏
韩翃（唐代）

章台柳，章台柳，颜色青青今在否？
纵使长条似旧垂，也应攀折他人手。(版本一)

章台柳，章台柳，往日依依今在否？
纵使长条似旧垂，也应攀折他人手。(版本二)

章台柳，章台柳，昔日青青今在否？
纵使长条似旧垂，也应攀折他人手。(版本三)
大安铺
魏梅我（宋代）

又望前村里，深溪快渡槎。
牛羊半山坞，鸡犬几人家。
读《五代史》杂咏三十九首 其二十二
张晋（清代）

卫州往事剧堪哀，转眼黄龙去不回。一样负心君莫恨，杜郎原效石郎来。
满庭芳·樵
赵显宏（元代）

腰间斧柯，观棋曾朽，修月曾磨。不将连理枝梢锉，无缺钢多。不饶过猿枝鹤窠，惯立尽石涧泥坡。还参破，名缰利锁，云外放怀歌。
题景范堂
袁燮（宋代）

曾子才高事事能，就中一事最堪称。前贤拯救苍生意，赖有斯人解服膺。
夜过晁星门寓适有仆来自六安携其乡人手札备述近事感作
叶名澧（清代）

故人有仆天边至，夜雨疏镫问讯频。庐舍几楹存白壁，图书万卷委黄巾。

公家急务惟戈甲，吾党深忧岂贱贫。读罢尺书空怅望，监门何日绘流民。
竹院昙老病目寄诗索和走笔次韵
史浩（宋代）

平生双眼只观书，今日休分紫夺朱。青白泯然从客至，席阶及也要人扶。

丹砂伫使清明在，金屑应嫌计策疏。幸有铄迦全透顶，不妨洞见混元初。
残荷
成鹫（清代）

涉江多与此心违，何事兰桡未放归。摇落可能甜鹤梦，寂寥宁负钓鱼矶。

浮云过去深深见，倾盖相逢处处稀。小叠红笺寄秋雨，莫教滴破楚臣衣。
同黄昭素、昭质及两弟夜饮顾升伯斋中
袁宗道（明代）

狭室下帘暖，小窗爱月幽。沈香黏大白，诙语跃平头。

花鸟谈吴事，山川叙蜀游。霜光犹可醉，道去即宜浮。
天台道中
夏竦（宋代）

驱马天台路，悠悠渐向晨。
云开忽见寺，山尽偶逢人。
细雨疏篁长，微烟古木春。
行行遥驿道，落吹起轻尘。
望雨
吴敦仁（清代）

瞻彼中田别系思，西郊久断雨淋漓。千家土壤屯膏后，万灶云霓属望时。

待泽几人怀霢霂，为霖何日快敷施。沛然倘惬三农愿，应见嘉禾秀两歧。
七月中旬从寿兴沙月夜渡江
谢蕙（清代）

江行舟不定，永夜睡频惊。世乱诗书贱，时危骨肉轻。

云迷扬子渡，梦绕暨阳城。叹息身徒在，栖栖泪欲倾。
和汪仲嘉尚书寄楼攻愧尚书韵
释宝昙（宋代）

明日征帆取次飞，何人解识箭锋机。
回瞻北阙君恩重，莫遣西风酒力微。
早为汉庭归籲俊，未妨周易去研几。
适斋老去诗犹健，闻道行歌昼锦归。
次韵弟茝醉中示弟观二首·自道
陈著（宋代）

六十家婆八十翁，此心无事便融融。
肉香韭甲磁盆内，蝶梦梅融纸帐中。
自有乾坤无俯仰，谁知否泰是穷通。
出门一笑春风阔，孤鹤横天忽自东。
览梦得所藏李伯时画吴中三贤像因各书绝句 范蠡
赵楷（宋代）

已将勋业等浮鸥，鸟尽弓藏见远谋。越国江山留不住，五湖风月一扁舟。
蝶恋花
吴潜（宋代）

客枕梦回闻二鼓。冷落青灯，点滴空阶雨。一寸愁肠千万缕。更听切切寒蛩语。

世事翻来还覆去。造物儿嬉，自古无凭据。利锁名缰空自苦。星星鬓影今如许。
有所思（一作长相思）
陈陶（唐代）

欲唱玄云曲，知音复谁是。采掇情未来，临池画春水。
秋日同希深昆仲游龙门香山晚泛伊川觞咏久之
梅尧臣（宋代）

落日川上好，徘徊弄孤舟。
鸣桹进山口，清唱发渡头。
浅濑不可泝，停桡信中流。
山樽对苍翠，溪鸟自沈浮。
濯足破岚影，采菱临芳洲。
千龛晚烟寂，双壁红树秋。
细细石涧泉，摇摇波际楼。
澄潭若泻监，万象已盈眸。
康乐足清尚，惠连仍此游。
摘景固无遗，挥笔曾未休。
醉来同渊明，兴尽殊子猷。
归傍渔梁静，行看夜火幽。
露华初滴滴，夜吹何飕飕。
不犯严城漏，谁言怜近丘。
喻工部追和王詹事游东坡十一绝亦次韵 其六
许及之（宋代）

故人相戒莫吟诗，那免斑斑露一奇。无奈西湖频入梦，果然吴饷却来时。
偈颂一百零二首
释绍昙（宋代）

未见岑大虫，狐胆先惊破。
密室不通风，家私狼藉了。
更说新开乳窦山，无端刻粪作旃檀。
东平古墓行
宋华金（清代）

月黑山头零夜雨，石马嘶风石人语。墓前春草吹又生，墓后松人摧为土。

古碑深镌大元年，屃屃僵卧双螭缠。荒村谁为作寒食，舍人小冢伴荒烟。

不须过此重叹息，世间万事有终极。南山欲锢竟何如，汉寝唐陵人莫识。
雨中送张六
刘敞（宋代）

秋阴蔽阳光，雨潦如昏垫。居人郁无聊，游子行可念。

方携一樽酒，欲别情不厌。虽无车马赠，篇赋私敢占。

人生远图在，离索安足慊。愿为东南风，刮日豁长焰。

取觞醉车轨，千里由此渐。
句
薛能（唐代）

百首如一首，卷初如卷终。（《北梦琐言》：能以诗自负，

还刘得仁卷，题诗云云）

坐久仆头出，语多僧齿寒。（《南部新书》）

西塞长云尽，南湖片月斜。（《古今诗话》）

李白终无取，陶潜固不刊。（《论诗》见《郑谷集注》）

我身若在开元日，争遣名为李翰林。（寄符郎中，

见《郑集》）
秋兴
仝轨（清代）

一年强半已天涯，入眼南鸿影欲斜。青桂雨迟初著蕊，紫薇秋晚尚开花。

病夫颇厌通侯菜，久客难分小妇茶。道是薄寒人又中，模糊无梦不还家。
过石城
王之望（宋代）

沧浪渡口莫愁乡，万顷寒烟落木霜。
珍重使君留客意，一樽芳酒对斜阳。
题李赞可掀篷梅轴二首 其一
王质（宋代）

低篷掀起凑平沙，略见玲珑八九花。自有青天衮明月，灵台长见影横斜。
渔牧二首 其一 渔
夏原吉（明代）

数口团栾舟作屋，四时温饱水为田。人来或问行藏事，不说桐江与渭川。
次韵和台源诸篇九首之仙桥洞
黄庭坚（宋代）

横阁晴虹渡石溪，几年钥锁镇瑶扉。
洞中日月真长久，世上功名果是非。
叱石元知牧羊在，烂柯应有看棋归。
若逢白鹤来华表，识取当年丁令威。
秋兴九首其三拟韦应物
秦观（宋代）

坐投林下石，秋声出疏林。
林间鸟惊栖，岂独伤客心。
物亦有代谢，此理共古今。
邻父缩新醅，林下邀同斟。
痴儿踏吴歌，娅奼足讹音。
日落相携手，凉风快虚襟。
傅翼甘圃
李覯（宋代）

老圃君何学，中心切养亲。
从来啜菽处，便作采兰人。
百行当无愧，三牲未足珍。
孝廉方察举，勉勉讵长贫。
大父遣赴奉天 其二
方观承（清代）

征车促行色，出门重回头。历历家人面，后会宁豫谋。

幼弟牵我家，涕泪不可收。抚摩为拭泪，绐以非远游。

弟兄各飘泊，独汝膝下留。去去摧肝肠，何以慰边陬。
赠日者
朱继芳（宋代）

乌兔走双丸，谁将手控抟。
短长三万日，好丑百千般。
数远谈何易，天高问却难。
送君寻富贵，我命不中看。
画鹅
李之仪（宋代）

人间今复见丹青，生意初侵造物灵。却笑山阴何所得，尚须辛苦写黄庭。
曲江暮春雪霁
曹松（唐代）

霁动江池色，春残一去游。
菰风生马足，槐雪滴人头。
北阙尘未起，南山青欲流。
如何多别地，却得醉汀洲。
春日
蔡确（宋代）

十二天街雨压沙，秋千咿喔响人家。
东风会劝十分酒，寒食初开百玉花。
年少斩新金络马，柳阴无数画轮车。
春来谁道迟迟日，尤觉春来日易斜。
宝藏寺洪钟
孙应凤（宋代）

枕畔鍧然宝藏钟，声从何处入高墉。
蜀颅衰臂今如许，唤起穹庐一卧龙。
读通鉴纪事本末·甲申鼎革
颙琰（清代）

明亡由内竖，酷信难变更。甲申春三月，流贼围北京。

我辈富贵在，开门纳自成。庄烈殉社稷，国亡名不倾。

狐兔据宫阙，三桂请义兵。一鼓灭群贼，定鼎拯苍生。

得天下最正，孰能同大清。凛承百王后，读史思持盈，古事寸心鉴，取法择善行。

百篇咏几暇，自警非自鸣。继统仔肩重，宵旰亹敬诚。

日强勉不息，惕若望治平。
以人生五马贵莫受二毛侵为韵送胡献叔守邵阳 其六
方岳（宋代）

维东有夕烽，维西有秋柝。行春独何悰，此段待民莫。
上年九日姚子芗招饮犬河月夜舟行六首 其五
金锷（清代）

两岸高峰忽送青，风涛喧耳几曾停。大罗天上霓裳曲，知有仙人记共听。
兰州杂诗
倪蜕（清代）

振袖上皋兰，烟生闾井寒。山深连大漠，河急折回滩。

人苦风沙老，魂惊行路难。陇头呜咽水，恻恻泪双弹。
诉衷情
周用（明代）

人间何处有丹丘，曾到太湖头。日高主人犹卧，花影满重楼。

寻画史，接诗流，老沧洲。一村烟树，数家茅屋，几个渔舟。
节庵归自焦山属为海西庵僧慧松写诗因作此 其二
瞿鸿禨（清代）

避世高人故隐居，瓜牛今日更无庐。石门夜话寻禅榻，一苇江天纵所如。
送次饶赵职方罢成德军通判还朝
宋祁（宋代）

倅乘淹荣序，封轺促觐期。
文章二台妙，昆弟五常眉。
树隐征邮二，花留祖盖迟。
秋毫供握处，春草见归时。
书笏人思对，垂橐客怆离。
羡君如彩凤，先集翠梧枝。
和之美讽古二首
司马光（宋代）

曲逆从汉祖，出奇谁与让。
一朝寄天下，不及王陵戆。
句 其二
左纬（宋代）

怪岩摩足力，空谷答人声。
天马峰
范郁（宋代）

惆怅孙阳世久无，纷纷驽骥逐齐驱。不教神物俱湮灭，犹幸深山天马图。
杪秋登江楼（一作岳阳楼）
周贺（唐代）

平楚起寒色，长沙犹未还。世情何处淡，湘水向人闲。

空翠隐高鸟，夕阳归远山。孤云万馀里，惆怅洞庭间。
清平乐
曹勋（宋代）

春前别后。常是双眉皱。生怕莺声催残漏。梦破闲衾堆绣。

又还玉露金风。秋声先到房栊。川上不传尺素，云间犹望飞鸿。
陈士淳主簿举似与严庆曾主簿邓伯允仙尉同到
李长庚（宋代）

阳华山水自双清，况弄朱弦金石鸣。
我是行人那敢听，恐翻别调作离声。
海棠
张炜（宋代）

杨妃睡未足，西子妆太华。
余妖媚东君，化为枝上花。
娇羞沁红玉，袅娜揉春霞。
少陵恐添愁，不欲诗句夸。
迎寺丞舅归舟
曹彦约（宋代）

桂林使者赤松人，争得匡庐自在身。
蝉蜕一官惊俗子，鹳鸣双橹压江神。
人生到此方为乐，世路新来可具陈。
开尽朱门无锁钥，满城桃李万家春。
慈福太后生辰圣驾同中宫过北内上寿至晓銮仗方回观者无不仰赞庆礼四朝之尊也
韩淲（宋代）

盛典行长乐，秋光溢寿樽。后仪崇太姒，帝服见曾孙。

遥想重闱集，咸推六殿恩。欢声开九秩，诞节照乾坤。
小重山
和凝（五代）

春入神京万木芳，禁林莺语滑、蝶飞狂。

晓花擎露妨啼妆，红日永、风和百花香¤

烟锁柳丝长，御沟澄碧水、转池塘。时时微雨洗风光，

天衢远、到处引笙篁。

正是神京烂熳时，群仙初折得、郄诜枝。

乌犀白纻最相宜，精神出、御陌袖鞭垂¤

柳色展愁眉，管弦分响亮、探花期。光阴占断曲江池，

新榜上、名姓彻丹墀。
挥使安廷用访榄山留宿兼惠纸并猪榧子
林光（明代）

荒畦移步及斜曛，回首肩舆出白云。且向青天赊月色，何妨永夜款时军。

猪榧老母叨供茗，剡楮痴儿荷赏勤。莫羡乖崖分华岳，麒麟阁上看殊勋。
晓发盘门阻雨泊村上
徐庸（明代）

楼船届晓发，风雨何留人。溪流暗添涨，林花冷含春。

世道今不右，吾生曰忧贫。所以事奇嬴，岁时推苦辛。

兹焉傍村落，咫尺无相亲。吴天未开霁，鹁鸠啼又频。

新愁正郁积，凭仗酒有神。
杏花白鹇
李之仪（宋代）

朝来雨过发妖妍，向日枝头雪作团。缟练长拖轻洒墨，不须将作两般看。
午枕有感
邹浩（宋代）

宰我嗜昼寝，边韶仍爱眠。当时师弟子，指摘良纷然。

韦弦以为师，僶俛亦有年。分作蠹书鱼，文字相周旋。

纵不叔夜懒，犹惭头在悬。如何到此地，午枕有所便。

晨餐未停箸，睡思潜予牵。矇眬眼自醉，百体柔于绵。

茗饮虽再三，驱逐无由缘。解衣卧北窗，径走姬旦前。

往往随物化，飞跃参鱼鸢。老木森古砌，日转惊鸣蝉。

矍然整巾屦，衙鼓忽已传。由来棘围中，疏放成拘挛。

气血似止水，郁郁为此愆。何当彻门牡，四顾还青天。

朝昏递消息，有节亦有宣。焚膏续清昼，冥心寄韦编。

往失固莫救，尚得来者全。圣处几万里，行矣勤着鞭。
杨花
周京（清代）

南陌风光剧可怜，杨花撩乱扑秋千。一年春事抛流水，半醉心情付别筵。

冉冉惯寻芳草岸，蒙蒙欲下夕阳天。残红同尽无消息，又化浮萍上钓船。
送吴伯华
李覯（宋代）

典学淡无味，畏涂来几程。
举家应好事，努力为求名。
声膳南陔远，连环昨梦惊。
寿觞何以薦，经术抵金籯。
听雨亭联句
萧显（明代）

咫尺知心念久违，玉堂空负小盆池。鸣阶雨骤留窗霁，隔院香清许座移。

为惜残红还拥盖，不须浮白已成诗。明年此会应无阻，珍重高轩再过之。
句 其一
刘倓（宋代）

江南春晚经行地，剩有唐昌玉蕊花。露绮烟絺无限态，冰清玉润自成葩。
梅花喜神谱·小蕊一十六枝
宋伯仁（宋代）

风掣五云开，明星灿南极。
嘉祥自朝廷，何幸愚亲识。
忆昔
吴芾（宋代）

忆昔从吾友，兹焉事笔耕。
萤窗秋夜短，莲社晚风清。
乱后成陈迹，重来怆故情。
惟余云水客，依旧戏长鲸。
和何仪同讲竟述怀诗
庾信（南北朝）

无名即讲道。
有动定论机。
安经让礼席。
正业理儒衣。
似得游焉趣。
能同舍讲归。
石渠人少歇。
华阴市暂稀。
秋云低晚气。
短景侧余辉。
萤排乱草出。
鴈舍断芦飞。
别有平陵径。
萧条客鬓衰。
饥噪空仓雀。
寒惊懒妇机。
实欣怀谀问。
逢君理入微。
移居八角琉璃井 其一
杨梦符（清代）

乌衣门巷记曾游，排草披榛径独幽。桑下探环疑夙世，井间投辖为名流。

登堂自有千秋意，置我何须百尺楼。最喜散衙无一事，买书十步大航头。
偶成 其一
韩淲（宋代）

南风吹时雨，襟抱忽然开。凭轩一长谣，清句亦满怀。

当年沮溺心，自觉未为乖。桑麻涧上泉，何不返故栖。

帝城尘埃中，隘巷多涂泥。摆落更奚道，强颜终莫谐。

规规二十载，今日始知迷。仰视天宇高，归云去难回。
送晁将之咸平簿
张耒（宋代）

逢君执经博士堂，见君赐第出明光。
俯眉作吏百态恶，豫章参天要雪霜。
连墙秋雨老藜苋，十日不见已束装。
试寻崔丞谢客处，壁间有诗细作行。
初举不第却回书所历
顾清（明代）

潜鱼不出椮，栖鸟不出林。不因风雷便，岂识天地之大江湖深。

天风飒飒吹黄槐，江船击鼓凌晨开。便为万里客，岂复儿女猜。

云帆悠悠渡三泖，已觉从来双眼小。瞥然一瞬出淀湖，使我尘襟豁如扫。

将军祠前芳草多，阴廊古瓦封苔窠。英雄恨杀白衣橹，千载此地还来过。

陈湖北来势尤大，气象浑疑在天外。波光黯惨迷西东，惊雷喷雪吹腥风。

同舟十人半失色，我疑此处藏蛟龙。湖西一带风初静，呼酒开筵共相庆。

推蓬又觉眼豁然，黄天独墅天相连。向来颠沛几不免，到此始知应自怜。

出门只尺已如此，况乃天涯千万里。何处池塘杨柳青，谁家门巷炊烟起。

依稀渐觉风景佳，前头已是姑苏台。夫差句践两寂寞，倡讴市语喧如雷。

扬帆径逐东风便，不尽平生游览愿。扁舟信宿过望亭，锡山如画遥相迎。

道傍深刻十三字，千载不磨贤令名。毗陵郭里舟初住，榆叶零零杂风雨。

綀衾独拥不成眠，是夕方知有羁旅。丹阳自昔称畏途，我实初行兼病躯。

蹇驴登登不能止，缘崖历谷何萦纡。日斜憩足句容道，尊酒聊将润枯槁。

当垆可是临邛人，茜裳廉纤不动尘。人言巫山在平地，对面已隔黄姑津。

风尘浩荡催征马，西望金陵去如写。片云飞来我已愁，顷刻滂沱遍原野。

道边茅庐大比拳，俛首急入如穷猿。苍皇已识异乡味，帡幪始知大厦恩。

行行见说宸居近，趣马加鞭气重奋。此时天公亦开晴，氛埃涤尽穹宇清。

中和桥上初登览，目极遥天发深感。江山如此不早来，几向此生虚𡒄坎。

钟山如龙云际来，石城双阙中天开。固知传闻不虚假，神祖规模真壮哉。

长衢荡荡平于砥，井画棋分各条理。接栋连甍如灌云，去马来轩若流水。

声华文物竞奢豪，公子王孙处处遭。佳人总为王幼玉，将军不数霍嫖姚。

东山明月西江水，尽日寻游看不已。细柳深藏朱雀桥，飞花暗满长干里。

自从失脚下青冥，往迹回看如败枰。束书羞咏月中桂，鼓棹还为江上行。

长江三面山如壁，环拱金陵护宸极。古称天堑信非虚，自是荒淫足亡国。

波平风稳帆樯健，倏忽金山当我面。奇形秀色画莫工，信知天巧非人功。

平生梦想不可到，足慰此行樵悴容。南徐自古雄豪地，到此令人益奇气。

惜无许浑千首诗，洗我胸中不平事。舟行半日下丹阳，新丰美酒又闻香。

同行半是同来伴，相对不言空感伤。搴篷径指吴门路，一片归心乱云雾。

江山不学苏秦家，风景苍苍只如故。故园到日天已寒，江枫落叶秋斑斑。

青尊提携湛绿醑，故人为我开欢颜。西风落日吹芳菊，共挹寒香散幽独。

困穷拂郁岂徒尔，况我霜毫未应秃。君不见芙蓉花生江皋，秋风未至宁萧条。

又不见千里驹服盐车，霜蹄一蹶气转加。丈夫结束自有地，肯学儿女空愁嗟。

风帘日暮展书读，炳炳丹青照人目。临渊羡鱼知已非，呼童静掩林间屋。
梦熊卷为云梦秦参军题
符锡（明代）

秦君倜倘士，几别经华春。幼艾拥燕姬，弄珠诧徐麟。

握手要新辞，谓予言不诬。灵蛇忽入梦，熊兆翻启符。

造化信幽渺，古诗亦朦胧。眼前事莫测，至理谁能穷。

春雷剨地破云梦，他日君看蛇作龙。
风入松（为谢省齐赋林壑清趣）
周密（宋代）

枇杷花老洞云深。流水冷冷。蓝田谁种玲珑玉，土华寒、晕碧云根。佳兴秋英春草，好音夜鹤朝禽。

闲听天籁静看云。心境俱清。好风不负幽人意，送良宵、一枕松声。四友江湖泉石，二并钟鼎山林。
次陈晋庵大参蓝屋驿壁间二律韵寓怀兼柬茹兵备
林廷选（明代）

侵晓驱驰乘月明，惯听松籁杂泉鸣。云山满目客非远，禾黍一秋农有成。

卖剑买牛知俗易，朝征暮敛为心惊。停驺地僻逢迎少，坐与沙头鸥鹭盟。
贤者之孝二百四十首·秦康公
林同（宋代）

怀哉送舅氏，曰至渭之阳。
念母如存意，悠悠寄二章。
九月末风雨初寒二首
张耒（宋代）

爱此庭下菊，萧萧何及时。
郊原一秋暵，麦种待荣滋。
今年真有秋，禾菽实累累。
老农笑谓予，不复悯汝饥。
桑榆可析薪，秋风可夜吹。
晴明理罝缴，雉兔日已肥。
试墨三首
陈著（宋代）

墨卿与我是相投，了得时需便罢休。
不见江南井中藏，只为相国寺门留。
题胥解元成美堂
王之望（宋代）

当年英妙曳青衿，曾习王褒盛德吟。
骥骎作驹期万里，鸾凰振翼便千寻。
驰声场屋谁勍敌，好事侯邦尽赏音。
古语美成须在久，愿君长保岁寒心。
句
李镇（宋代）

古木直无巢，野泉清绝钓。
送韦中丞奉使新罗（往字）
权德舆（唐代）

淳化洽声明，殊方均惠养。计书重译至，锡命双旌往。

星辞北极远，水泛东溟广。斗柄辨宵程，天琛宜昼赏。

孤光洲岛迥，净绿烟霞敞。展礼盛宾徒，交欢觌君长。

经途劳视听，怆别萦梦想。延颈旬岁期，新恩在归鞅。
会师宰
范纯仁（宋代）

忆昨相逢际，风喧洛城春。芳菲供愁眼，衣袂偕京尘。

艰难各之适，会合宁逡巡。君归来何时，我约赴无因。

自此还相望，渴臆生埃尘。晚岁留故丘，山村寂无邻。

落日送樵牧，苍烟起荆榛。季弟自城至，开颜慰天伦。

遽言长者车，相过止来晨。兹遇出意表，俟迎屡冠巾。

寒途马历历，幽扉犬狺狺。野夫竞走报，似能喜佳宾。

空堂揖颜色，和气相氤氲。开尊共灯烛，笑语何谆谆。

朝游禹门寺，暮历清伊滨。危龛俨金像，远波舒翠鳞。

石楼最清绝，就宿同裯茵。滩声夜逾急，天然谢韶钧。

閒淡尽物理，至乐还天真。人生足羁束，此会尤难频。

所期道义心，白首长相亲。
鹿伯可郎中园池杂咏·三友径
楼钥（宋代）

公是端人友必端，世情冷暖不相干。
虽云门外可罗雀，三益还能耐岁寒。
正月二十八日峡外见燕子二首 其一
杨万里（宋代）

社日今年定几时，元宵过了燕先归。一双贴水娇无奈，不肯平飞故仄飞。
游锺山
王安石（宋代）

两山松栎暗朱藤，一水中间胜武陵。
午梵隔云知有寺，夕阳归去不逢僧。
留别陈阜卿
王质（宋代）

巍巍堂堂陈豫章，身长五尺名八方。千钧宝鼎荐禘尝，百围大木宜宫堂。

乃者从之在建康，抉云望见奎娄张。一言拓我万里疆，眇视六合挥八荒。

震雳雷电飞清霜，群灵错漠无晶光。天驷超逸奔绝缰，搀抢敛旗彫赤芒。

鸿鹄之上日月旁，翩翩孤影摇苍茫。大儿太史公子长，小儿元和韩侍郎。

夔龙稷契伊傅姜，青天白日雁成行。眈眈我负千钟囊，置在公前一针铓。

东齐南楚服晋强，而况胡沈梁江黄。今我不乐思还乡，石头渡口呼归航。

不独别离多慨慷，时事关心神转伤。一为公歌臣马良，黄尘蔽人声不扬。

公何时乎归庙廊，土囊风怒于菟骧。焕发海藏龙宫藏，满朝桂朮参芝香。

三湔三衅我冠裳，只轮小车两仆将。不然扁舟下潇湘，参差孤起横沧浪。

复欲淮南耕战场，傍锄春草卧斜阳。惠山树石极葱苍，傥来相对高僧房。
司马温公挽词五首
范祖禹（宋代）

尽瘁忧民瘼，孤忠简圣心。
忘身甘首疾，报国竞分阴。
天夺杨公速，人思召伯深。
秋风咽笳鼓，行路泣成霖。
春雨轩小坐因而成咏
弘历（清代）

去岁春雨好，轩成因名之。今年春亦雨，清跸方东移。

归来已夏月，始佳后愆期。侵寻亟待泽，沾足幸今兹。

砌葩鲜以馨，屏林华且滋。所喜不在此，开畦绕前墀。

菜甲既勃生，麦穗方饱垂。学圃岂鄙哉，验农亦因斯。

先是虽慰志，后来复愿时。
海月风帆
卢宽（明代）

仙岩瞰海涵真迹，古来却有人能识。舟行往来渺茫间，帆影分明印岩石。

潮生恶浪翻鱼龙，潮平千里如鉴空。夜深明月浸波底，隐映真如罨画中。
酬临濮刘推官
刘攽（宋代）

治民非己长，那得士心降。为问来鸣凤，何如止吠厖。

壶餐惭鼎食，铅割谢矛鏦。辩士更持节，佳兵正上泷。

薄田桑十亩，小市酿千缸。自喜庭无讼，宁论智少双。

陪京开左辅，振铎服中邦。禁脔分留印，天枝涖建幢。

孤生老将至，壹意信犹矼。赖倚弦歌化，馀风勉政庞。
秋怀十首 其八
张耒（宋代）

原野日辽阔，南山疏亭亭。夏云敛氛翳，秋木呈疏明。

幽居苦不敛，展步乘朝晴。嗟我无羽翼，何由蹑峥嵘。

神仙虽诞漫，可以忘俗情。乘桴古亦有，况复凌沧溟。

浮生既有限，散诞烦冠缨。黄精若可采，高揖吾其行。
己亥杂诗（三百十五首选四）
龚自珍（清代）

其八
太行一脉走蝹蜿，莽莽畿西虎气蹲。
送我摇鞭竟东去，此山不语看中原。

其八十三
只筹一缆十夫多，细算千艘渡此河。
我亦曾穈太仓粟，夜闻邪许泪滂沱！
（五月十二日抵淮埔作）

其八十七
故人横海拜将军，侧立南天未蕆勋。
我有阴符三百字，蜡丸难寄惜雄文。

其一百三十
陶潜酷似卧龙豪，万古浔阳松菊高；
莫信诗人竟平淡，二分梁甫一分骚。
八六子·洞房深
杜牧（唐代）

洞房深，画屏灯照，山色凝翠沉沉。听夜雨冷滴芭蕉，惊断红窗好梦，龙烟细飘绣衾。辞恩久归长信，凤帐萧疏，椒殿闲扇。
辇路苔侵。绣帘垂，迟迟漏传丹禁。舜华偷悴，翠鬟羞整，愁坐望处，金舆渐远，何时彩仗重临？正消魂，梧桐又移翠阴。
荒园
袁凯（明代）

莽莽荒园，阴阴雾霾。
剃以灌木，带以蒿莱。
鼷鼠踸踔，鸱鸮啸哀。
中有一士，憔悴形海三世不显，终身无媒。
冠裳绽裂，毛发毰毸。
食无余糁，室有浮埃。
朝餐井李，夕荫园枝。
奚有琴册，咏歌喧豗。
亦有流泉，载沿载洄。
岂不辛苦，聊用徘徊。
昊天赋命，如彼之材。
卑不可抗，高其能摧。
贵贱贤愚，孰能迁推？尼父天纵，回亦奇才。
厄陈屡空，曾无叹嗟。
明明圣轨，烈烈高怀。
景行先哲，敢不钦哉。
漳南十咏·陈将军庙
蔡襄（宋代）

曾凭水栅誓长江，报国全躯事不双。
力屈已嗟关羽死，势孤犹笑李陵降。
宿坟古剑龙腥匣，坏壁灵旗兽缠扛。
神理高高人意近，楮钱祈福暗尘窗。
送复上人之雪窦
释慧空（宋代）

复也虽少年，其志亦猛烈。
发足指乳峰，赤手探虎穴。
直须得虎归，不可只麼说。
送之披秀前，岁暮千峰雪。
送王河泊
胡奎（元代）

楚人歌竹枝，吴人歌白苧。寄言黄帽郎，停舟向江渚。

江渚清涟漪，江风吹客衣。三载一朝别，宁无千里思。

子乘道上车，我戴山中笠。它日若相逢，还当下车揖。

雩阳好山水，三江接龙门。愿托双鲤鱼，时时寄平安。
学诸进士作精卫衔石填海
韩愈（唐代）

鸟有偿冤者，终年抱寸诚。
口衔山石细，心望海波平。
渺渺功难见，区区命已轻。
人皆讥造次，我独赏专精。
岂计休无日，惟应尽此生。
何惭刺客传，不著报雠名。
菩萨蛮·藤床巧织波文小
张鎡（宋代）

藤床巧织波文小。翻书欲睡莺惊觉。绕舍灿明霞。短长旌节花。此身无系著。南北东西乐。碧宇朗吟归。天风香染衣。
病中寄山中故旧八首 其五
释德洪（宋代）

心光本无碍，悭贪空盖缠。一切但仍旧，自然常现前。
题广陵妓屏二首
吕岩（唐代）

嫫母西施共此身，可怜老少隔千春。

他年鹤发鸡皮媪，今日玉颜花貌人。

花开花落两悲欢，花与人还事一般。

开在枝间妨客折，落来地上请谁看。
循梅路口四首
刘克庄（宋代）

赣客纷纷露刃过，断无徼吏敢讥诃。
身今自是牢盆长，较尔能贤得几何。
寄远
苏拯（唐代）

游子虽惜别，一去何时见。飞鸟犹恋巢，万里亦何远。

妾愿化为霜，日日下河梁。若能侵鬓色，先染薄情郎。
答赵景猷
曹摅（魏晋）

精诚之至。
崩城陨霜。
韩凡丹青。
化为鸳鸯。
止必交颈。
飞必双翔。
愿言与汝。
携手同行。
情若比目。
离如参商。
遗梦想象。
仿佛晖光。
中心郁滞。
伊怀永伤。
塞翁吟
陈坦之（清代）

远碧秋痕瘦，楚玉恨赋凄凉。荷雨碎，泣残妆。击愁在垂杨。秋衣拂叠仙栀露，裁云刀尺犹香。诗锦字，献明榼。肯容易相忘。

思量。空掩抑，分宵缓枕，终不敌、凉谯漏长。自解珮、兰皋去後，渐消灭、香梅酝藉，小杜疏狂。年华驶水，鬓影西风，都付清觞。
寿樊驸马母夫人
程敏政（明代）

寿筵风景似丹丘，珠翟辉煌映白头。女士向来誇邺郡，帝甥今日数樊侯。

庭晖影转蓂更朔，宫露香分菊恋秋。却指南山问东海，几时清浅报添筹。
秋日同僧宿西池
刘得仁（唐代）

菡萏遍秋水，隔林香似焚。僧同池上宿，霞向月边分。

渚鸟栖蒲立，城砧接曙闻。来宵莫他约，重此话孤云。
秋夜登千峰榭待晓
陆游（宋代）

万里秋风夜艾时，剡川孤客不胜悲。
读书眼暗定谁许，忧国涕零空自知。
欲坠高梧先策策，渐低北斗正离离。
倚阑不觉鸡号晓，剪烛题诗寄所思。
实之有诗复次其韵
黄公度（宋代）

鞅掌从王事，招邀愧主人。
弹琴秋叶落，听雨夜床亲。
岁月何妨纪，诗篇莫厌频。
要令千载下，不但数姜秦。
贺圣朝·金丝帐暖牙床稳
冯延巳（五代）

金丝帐暖牙床稳，
怀香方寸。
轻颦轻笑，
汗珠微透，
柳沾花润。
云鬟斜坠，
春应未已，
不胜娇困。
半欹犀枕，
乱缠珠被，
转羞人问。
灵鹫十景 其三 葛洪井
贝琼（元代）

洗药源头路，通人有石门。水涵青壁静，云与紫崖奔。

鼓翼朝飞鸟，连肱夜饮猿。仙翁今不见，濯足弄潺湲。
送泽州相国予告归里
吕谦恒（清代）

元老承恩帝里回，奏书三上曰俞哉。丹心宁恝苍生望，白发方俞绿野开。

纶阁有章光日月，岩城无地起楼台。他时天语还存问，沁水遥瞻佳气来。
摸鱼儿 咏窝丝糖，糖出旧内遗制，今一白头老监尚能为之，然已退居西山，恐此后便成广陵散也
徐釚（清代）

是何人、丝丝糅熟，螺蚊一缕堪理。铜驼阅尽兴亡泪，只向筵前争嗜。

春灯市。犹曾记、天街夜静龙楼底。茫茫对此。叹头白宫人，昔难觅处，弱雪又沾齿。

松如许，休问厨娘食品，漫怜旧监遗制。饧箫轻弄东风软，好请玉卮娘子。

浑难似。且说与、饼师可似闽中荔。南朝轶事。看腻粉堆盘，老饕狂叫，剪却愁肠细。
杂感 其五
曾纪泽（清代）

作队长鲸集海东，怪云腥雾掩晴空。六韬金版都陈策，五楘梁辀备讨戎。

但愿奇功归谢傅，自甘无识似桓冲。澶洲一掷诚孤注，莫怪南箕荧帝聪。
哭麻处士
韦庄（唐代）

却到歌吟地，闲门草色中。百年流水尽，万事落花空。

繐帐扃秋月，诗楼锁夜虫。少微何处堕，留恨白杨风。
次韵黄华和同年九日诗十首 其六
耶律楚材（元代）

汨没红尘中，辜负黄华秋。林泉与朝市，试问孰为优。

胡然久沈首，令我心悠悠。酷思山水乐，梦寐空神游。
水龙吟
丁宥（宋代）

雁风吹裂云痕，小楼一线斜阳影。残蝉抱柳，寒蛩入户，凄音忍听。愁不禁秋，梦还惊客，青灯孤枕。未更深，早是梧桐泫露，那更度、兰宵永。

空叹银屏金井。醉乡醒、温柔乡冷。征尘卷扑，间花谩舞，何心管领。葱指冰弦，蕙怀春锦，楚梅风韵。怅芙蓉城杳，蓝云诊黯，镇巫峰暝。
明皇
赵汝鐩（宋代）

初年不是不聪明，勤政开元致太平。
一曲羽衣妃子进，三朝锦褓禄儿生。
眼乾蜀道山川泪，胆碎渔阳鼙鼓声。
祸福兴亡皆自取，信知女色解倾城。
句 其七
唐庚（宋代）

文章得丹桂，仕宦到朱轮。
山中
张嵲（宋代）

深夏远林黑，溶溶云动山。
晚川澄众影，霁色润层峦。
地静知秋至，衣轻觉暑阑。
居山非有意，偶托即身安。
咏怀
徐夤（唐代）

愁花变出白髭须，半世辛勤一事无。道在或期君梦想，

贫来争奈鬼揶揄。马卿自愧长婴疾，颜子谁怜不是愚。

借取秦宫台上镜，为时开照汉妖狐。
和钟西耘庶常德祥律门感怀诗
黄遵宪（清代）

鸾声阁道碾安车，元老相从话踦闾。
未雨绸缪彻桑土，御冬旨蓄备桃诸。
借筹幸辟同文馆，警鼓惊传奔命书。
相戒鲂鱮休出入，吞声私泣过河鱼。
中书黄舍人父总干挽诗
虞俦（宋代）

孝子推慈父，明君有直臣。
岂惟成羽翼，况复掌丝纶。
想像成斋旧，昭回宸翰新。
固应方寸地，种德玉堂人。
赠王给事 其四
屈大均（明代）

治行以循良，厥为天下最。徵拜居黄门，直言无内外。

奉使日南来，咨询惟利害。执辔当市门，殷勤驻旌旆。

求贤得彼姝，片言若龟贝。下问何温恭，小心事耆艾。

好学以无倦，所书溢鞶带。富有非文章，日新乃光大。

持节还承明，喉舌帝所赖。北斗一斟酌，元气以滂沛。
七日晚同潘郎乘月到栾家观鹤问石生羚羊角偶有之今早惠角一对良真是也吾药遂成欣然作诗
张耒（宋代）

昨宵风月好，携手得吾人。南街访老鹤，夜扣主人门。

入门未相见，清唳已可闻。见我展双翅，俯啄意甚驯。

访药偶有之，初尚疑未真。今晨堕我前，获此万里珍。

披图验良是，入药定有神。望兹以试方，辅此老病身。

嗟我天所穷，一事百苦辛。兹游乃辄遂，造物良已仁。

因歌遂成诗，往调柯山君。
贺新郎（席上闻歌有感）
刘克庄（宋代）

妾出于微贱。小年时、朱弦弹绝，玉笙吹遍。粗识国风关睢乱，羞玉流莺百啭。总不涉、闺情春怨。谁向西邻公子说，要珠鞍、迎入梨花院。身未动，意先懒。

主家十二楼连苑。那人人、靓妆按曲，绣帘初卷。道是华堂箫管唱，笑杀鸡坊拍衮。回首望、侯门天远。我有平生离鸾操，颇哀而不愠微而婉。聊一奏，更三叹。
洛阳春（丁香花）
韦骧（宋代）

冷艳幽香奇绝。粉金裁雪。无端又欲恨春风，恨不解、千千结。

曲又小池清切。倚烟笼月。佳人纤手傍柔条，似不忍、轻攀折。
草端无华滋
王安石（宋代）

草端无华滋，阴气已盘固。
暄妍却如春，岁晚曾不寤。
一裘可以暖，贫士终难豫。
忽忽远枝空，寒虫欲坏户。
偶吟
白居易（唐代）

好官病免曾三度，散地归休已七年。老自退闲非世弃，

贫蒙强健是天怜。韦荆南去留春服，王侍中来乞酒钱。

便得一年生计足，与君美食复甘眠。
春日怀归
杨巍（明代）

岸帻花前坐，忽同林下居。春风吹户牖，芳草遍庭除。

嗜酒无馀俸，多愁懒著书。归欤桃岭上，兄弟共耕锄。
元宵中都太守放灯作律诗五首 其一
郑真（明代）

云霄楼观耸神京，蔼蔼笙歌出凤城。谯漏声传终百刻，将垣禁凤散千兵。

彩屏有象金城画，火树开花玉缀缨。甲第公卿联戚里，当筵不数五侯鲭。
端午贴子词·皇后阁五首
周麟之（宋代）

不贪斗草事诗书，温采香芸辟蠹鱼。
永日挥毫自忘暑，滴残宫砚玉蟾蜍。
五月二十日寿洪时中广文用复初韵
凌云翰（元代）

仙号洪崖是此翁，后身聊复寄黉宫。春秋学外无馀子，月旦评中有至公。

清极每憎茶七椀，衰迟宁羡粟千钟。今年两遇称觞日，赖有葵榴接续红。
泠然阁
弘历（清代）

云搆据霞标，月天栖岭复。此中亦何胜，千峰在吾目。

谷口幽籁动，泠然吹发绿。玉女洗头盆，可以供濯沐。

奚事羡禦寇，旬五劳仆仆。
玉楼春 同官载酒为叔母寿次韵为谢，时自潼过遂
魏了翁（宋代）

射洪官酒元曾醉。又六十八年重至。长江驿畔水如蓝，也应似、重人重翠。

人生岂必高官贵。愿长对、诗书习气。陶家髻子作宾筵，有如个、嘉宾也未。
夏日过访韦寤夏石渠洞索鲙不遂烂醉赋此
张嗣纲（明代）

晓入韦渠洞，风来竹径凉。举鱼沿曲沼，折笋过横塘。

不作银丝鲙，翻飞玉露觞。醉馀留后约，期待菊花黄。
早冬过笠泽渔隐
陈方（元代）

方塘如鉴石如峰，落叶平芜覆一重。云作晚阴低薜荔，水涵秋一乱芙蓉。

黄冠道士松间过，白雪渔翁月下逢。尚想天随无俗伴，应携茶灶与从容。
寄舍弟
曾巩（宋代）

新霖洗穷腊，东南始知寒。
惊我千里意，觉汝征途难。
空江挂风席，扁舟与谁安。
羁旅费亦久，橐衣岂无单。
念汝西北去，壮心始桓桓。
竟逢有司惑，斥走怀琅玕。
士固有大意，秋毫岂能干。
所忧道里困，久无一樽欢。
我意生恻恻，为之却朝餐。
人生飘零内，何处怀抱宽。
已期彩芝乐，握手青霞端。
无令及门喜，淹留雪霜残。
再吟二绝 其一
张侃（宋代）

绕堤尽种木芙蕖，杨柳阴中动碧虚。待得秋来花胜锦，柳丝断续怕风梳。
和唐人异花韵
卫宗武（宋代）

一年阳是花时好，花开莫待莺呼老。
有酒对花勿草草，清唱美人眉淡扫。
一觞一咏要相当，櫂唤取黄头郎。
川原红紫相低昂，载取十时春风香。
客枕
释文珦（宋代）

客枕正无憀，寒鸡鸣夜半。
开门望天末，月沉星烂烂。
旅魂入梦忽得雁剪分波月鱼惊晒网船二句为足成之
戴韫玉（清代）

野花横略彴，片影自娟娟。雁剪分波月，鱼惊晒网船。

好山当野岸，怪石遏流泉。眺望空濛里，时生薜荔烟。
暮春书事（二首）
瞿佑（元代）

睡起呼童扫落花，石泉槐火试新茶。
树林深处蜂王国，帘幕阴中燕子家。
柳絮乘风投砚水，竹枝摇影落窗纱。
幽居莫道无官况，鼓吹犹存两部蛙。
燕
丁谓（宋代）

受署司分氏，开祥简狄心。
风帘虽易偶，巢幕亦难任。
两两差池羽，翩翩下上音。
曲江何感愤，托意动微吟。
句
赵蕃（宋代）

青云道远龙媒老，白雪词高鬼胆寒。
题撒麻铺次韵铺在贵州晋安道中二首 其一
王缜（明代）

此生踪迹半人间，眼看浮云到处闲。可信豚鱼知向化，欲将华夏变苗蛮。
天说
柳宗元（唐代）

韩愈谓柳子曰：“若知天之说乎？吾为子言天之说。今夫人有乎痛、倦辱、饥寒甚者，因仰而呼天曰：‘残民者昌，佑民者殃！’又仰而呼天曰：‘何为使至此极戾也！’若是者举不能知天。夫果蓏、饮食既坏，虫生之；人之血气败逆壅底，为痈疡、疣赘、瘘痔，虫生之。木朽而蝎中，草腐而萤飞。是岂不以坏而后出耶？物坏，虫由之生。元气阴阳之坏，人由之生。虫之生而物益坏，食啮之，攻穴之，虫之祸物也滋甚。其有能去之者，有功于物者也；繁而息之者，物之仇也。人之坏元气阴阳也亦滋甚！垦原田，伐山林，凿泉以井饮，窾墓以送死，而又穴为偃溲，筑为墙垣、城郭、台榭、观游，疏为川渎 、沟洫、陂池，燧木以燔，革金以钅容，陶甄琢磨，悴然使天地万物不得其情，悻悻冲冲，攻残败挠而未尝息。其为祸元气阴阳也，不甚于虫之所为乎？吾意有能残斯人使日薄岁削，祸元气阴阳者滋少，是则有功于天地者也；繁而息之者，天地之仇也。今夫人举不能知天，故为是呼且怨也。吾意天闻其呼且怨，则有功者受赏必大矣，其祸焉者受罚亦大矣。子以吾言为何如？”

柳子曰：“子诚有激而为是耶，则信辩且美矣。吾能终其说。彼上而玄者，世谓之天；下而黄者，世谓之地。浑然而中处 者，世谓之元气。寒而暑者，世谓之阴阳。是虽大，无异瓜蓏、痈痔、草木也。假而有能去其攻穴者，是物也，其能有报乎？蕃而息之者，其能有怒乎？天地，大果蓏也；元气，大痈痔也；阴阳，大草木也。其乌能赏功而罚祸乎？功者自功，祸者自祸，欲望其赏罚者大谬；呼而怨，欲望其哀且仁者，愈大谬矣。子而信子之义以游其内，生而死尔，乌置存亡得丧于果蓏、痈痔、草木耶！”
送路纠归老丹阳
陈师道（宋代）

身退不待年，意足不待余。
宁闻有余论，但问我何如。
才名四十年，盛气盖诸儒。
独无金水力，竟与蛙黾俱。
晚为府中掾，直前不趑趄。
曾何愧俯仰，颇亦因嗫嚅。
有粟尚可糊，有酒尚可娱。
一朝脱章绶，用意不踌躇。
富贵亦何有，惜君宁挽裾。
人生一世间，谁得还其躯。
谢公江海人，此计竟亦疏。
千金一大钱，两子双明珠。
妙语发幽光，东坡为欷歔。
不知两疏去，能亦有此无。
聊为三径资，从子并门居。
滑石泉
胡舜陟（宋代）

奔走尘沙五十程，泉声今夜响泠泠。明朝画鼓催征骑，不使行人仔细听。
早雪
章甫（宋代）

贱夫流落来淮海，两纪悠然忘冻馁。
乌薪白粲不论钱，近岁山林禁樵采。
去年差官打炭窑，淮民畏事谁敢烧。
官军巡出得心力，草木欣欣有颜色。
九月未霜云漫漫，雪花争先飞作团。
冻坐孤吟还自宽。边头牵挽人夫寒。
凤凰台
刘矩（宋代）

凤台何亭亭，迥与雨华对。凭高一登眺，秋事渺无际。

鹭洲赏心前，牛首秦淮外。万叠云稼横，百缆风樯会。

眷言簿书隙，载酒邀华旆。翰林诗百篇，生公法三昧。

皮肤虽不似，妙趣总相类。怀古睇平芜，可但高李辈。

忆昔耿与韩，造膝陈大计。高光课厥成，一语不相戾。

江淮今清晏，河路尚腥秽。蛇豕相噬吞，天已厌戎裔。

箕敛民弗堪，恶稔将自毙。愤激闻鸡舞，慷慨中流誓。

尺棰仗皇灵，喋血笞其背。燕然彼有石，深刻诏来世。

兵强在食足，万灶馀廪廥。叶奏酂侯功，接武文石陛。
题练省元壁
华岳（宋代）

脚债嗟犹欠，心朋喜偶逢。
溪声含客怒，山色为谁浓。
古树晴摇盖，残蝉晚带钟。
莫辞一樽酒，明日是吴侬。
丙申春贴子八首 其一
廖刚（宋代）

北斗寅初建，东郊气乍迎。土牛敦岁事，綵燕动春情。
临终颂
薛道光（宋代）

铁马奔入海，泥蛇飞上天。蓬莱三岛路，元不在西边。
闻黄德常除德安倅
刘克庄（宋代）

幕下相从若弟兄，当年曾悔误谈兵。
足行江北生重趼，发为山东白几茎。
病拥琴书专一壑，老携檄笔赴孤城。
暮云不见关山路，空有天涯故旧情。
渔父
赵汝绩（宋代）

鱼满笭箵酒满壶，渚鸥汀鹤伴清孤。
此身漂泊虽无定，能与人间作画图。
淳熙巳酉二月二日皇帝登宝位镃获厕廷绅辄成驩喜口号十首 其八
张镃（宋代）

圣父移居太母傍，銮舆躬侍袭龙香。乍从黄伞窥天表，愈觉英资似寿皇。
锦亭然烛观海棠
范成大（宋代）

银烛光中万绮霞，醉红堆上缺蟾斜。
从今胜绝西园夜，压尽锦官城里花。
七益诗 其七 西涧开士藏山
李锴（清代）

明星何烂如，满月湛虚白。根形木讷中，妙相不可测。

藕丝擢污泥，况在水精域。溪云了变灭，松风叩空寂。

时闻迦陵音，鷇鸣一諠然。二鄣方拄中，对之辄冰释。
三辅黄图载赵飞燕太液池结裾游宋公鸡跖载飞
杨冠卿（宋代）

饮飞挟宸舟，彩鷁粲云母。
波涵太液秋，影动灵鼍吼。
观云棹水太菱蕖，冯夷击鼓群龙趍。
飘飘仙袂随风举，帝怜飞燕结缨裾。
当时得意更深眷，承恩日在昭阳殿。
兹游奇绝冠平生，三十六宫俱健羡。
送辽阳使还军
李益（唐代）

征人歌且行，北上辽阳城。
二月戎马息，悠悠边草生。
青山出塞断，代地入云平。
昔者匈奴战，多闻杀汉兵。
平生报国愤，日夜角弓鸣。
勉君万里去，勿使虏尘惊。
洞庭阻风舟中无俚小饮径醉得句辄书 其一
李岳生（清代）

光音天上避风灾，亲见三禅化劫灰。成住坏空都一例，且从蜃气觅楼台。
岁莫江南四忆 其一
吴激（宋代）

瘦梅如玉人，一笑江南春。照水影如许，怕寒妆未匀。

花中有仙骨，物外见天真。驿使无消息，忆君清泪频。
岐山逢陕下故人
李频（唐代）

三秦一会面，二陕久分携。共忆黄河北，相留白日西。

寄来书少达，别后梦多迷。早晚期于此，看花听鸟啼。
补乐府十篇·帝神农氏之乐歌
曹勋（宋代）

丰年告成，百谷用合。
匏笾既盈，黍稷既馨，
昭假是膺。
赠戍兵
韦庄（唐代）

汉皇无事暂游汾，底事狐狸啸作群。夜指碧天占晋分，

晓磨孤剑望秦云。红旌不卷风长急，画角闲吹日又曛。

止竟有征须有战，洛阳何用久屯军。
贺新郎
卢祖皋（宋代）

春色元无主。荷东君、着意看承，等闲分付。多少无情风与浪，又等更、蝶欺蜂妒。算燕雀、眼前无数。纵便帘栊能爱护，到如今、已是成迟暮。芳草碧，遮归路。

看看做到难言处。怕宣郎、轻转旌旗，易歌襦袴。月满西楼弦索静，云蔽昆城阆府。便恁地、一帆轻举。独倚阑干愁拍碎，惨玉容、泪眼如红雨。去与住，两难诉。
颂古十七首
释师观（宋代）

出乎尔者返乎尔，个里那容说道理。
蹈雪沽来酒倍香，就船买得鱼偏美。
偈颂一百零一首 其四十五
释慧性（宋代）

一真含法界，大用等虚空。千祥如雾集，万善若云臻。

用祝吾皇无量寿，天高无极地无穷。
同汪容甫访朱山人二亭对酒述怀
韦佩金（清代）

甫也才地最孤洁，江水见底秋月高。清言之祖建安骨，挥斥三唐呵六朝。

元瑜善病陈思贬，过此略推刘孝标。常谓周衰文统绝，骚史以外粕与糟。

出君便腹为大冶，石才栋书投煎熬。镕之百过烟火尽，一滴著地皆成膏。

不比酸冷争派别，教人寻味持空螯。天寒野阴怀抱恶，城南会合访孟郊。

多竹款门笑开口，且斟浊酒饥肠浇。
赠英公大师
颖贽（宋代）

蛮笺象管少年时，几赋帘前祝寿诗。三殿荷恩卿相看，两朝承寿帝王知。

寻穷太华高低景，念尽长安内外碑。可惜篆文今绝笔，李阳冰后只吾师。
闻辛幼安移漕京西
周孚（宋代）

孤鸿茫茫暮天阔，问君章贡何时发。去年不得一字书，今日又看千里月。

向来人物推此邦，至人不死惟老庞。请君剩酿蒲萄酒，为君酹渠须百缸。
题采莲美人图
孟淑卿（明代）

绿槐蝉静日偏长，懒爇金炉百和香。
莫摘池中莲子看，个中多半是空房。
赠方处士
李群玉（唐代）

白衣方外人，高闲溪中鹤。无心恋稻粱，但以林泉乐。

赤霄终得意，天池俟飞跃。岁晏入帝乡，期君在寥廓。
广福寺
叶秀发（宋代）

细问黄山事，荒唐半不傅。
诸峰几林壑，十日九云烟。
笙断空中籁，丹留润底泉。
相招婢猿鹤，何日谢尘缘。
吴 周泰
孙元晏（唐代）

名与诸公又不同，金疮痕在满身中。不将御盖宣恩泽，谁信将军别有功。
满江红（再和）
刘克庄（宋代）

奎墨西来，落笔处、亲蒙天笑。谁信道、郡人生怕，福星移照。宾客唱予还和汝，使君安老兼怀少。况醉能同乐醒能文，新腔妙。

无诸国，渐声教。元结辈，宣明诏。恍梦中辽鹤，重来华表。一盏勘书殊简径，万灯侍辇曾荣耀。怪晴檐、乾鹊语查查，公归兆。
雪后行小园
刘攽（宋代）

晚照开霁色，闭园幽事增。树摇风落雪，池涨水浮冰。

鹊乱声已变，鸢飞谁为矜。风光看满眼，取醉此吾能。
游三茅华阳诸洞 其三
宋无（元代）

书满琅函秘不开，云窗雾阁锁青苔。门前白鹿将麑过，定是避秦人引来。
送举人
常祎（宋代）

革去颓风靳选抡，翕然公论一时伸。
棘围共试三千士，海郡联时二十人。
竞说马群空冀野，好看鲲化上云津。
从来自有湖平谶，由此公卿稳致身。
又和 其二
郭祥正（宋代）

无数幽花覆水香，一条轻素引烟长。客情春恨都谙尽，把笔题诗独绕廊。
无弦琴
止翁（宋代）

月作金微风作弦，清音不在指端传。
有时弹罢无生曲，露滴松梢鹤未眠。
秋稼渐登识喜
陆游（宋代）

门外新场滑似油，早禾已庆十分收。
虹霓不隔郊原雨，蜩蚻争催巷陌秋。
人乐风传迎社鼓，路长水溅采莲舟。
老翁自笑无它事，欲隐墙东学侩牛。
边中送别
袁崇焕（明代）

五载离家别路悠，送君寒浸宝刀头。
欲知肺腑同生死，何用安危问去留？
策杖只因图雪耻，横戈原不为封侯。
故园亲侣如相问，愧我边尘尚未收。
初春遣兴三首始於志退休而终於惓惓许国之忠
陆游（宋代）

大隐悠悠未弃官，俸钱虽薄却心安。
人方得意矜蜗角，天岂使予为鼠肝。
佳日剧棋志旅恨，短衣驰射压儒酸。
小桃杨柳争时节，载酒江头罄一欢。
送沈兴宗察院出使湖南
王安石（宋代）

谏书平日皁囊中，朝路争看一马骢。
汉节饱曾冲海雾，楚帆聊马借湖风。
皇华命使今为重，直道酬君远亦同。
投老承明无补助，得为湘守即随公。
喜雨
范成大（宋代）

昨遣长须借踏车，小池须水引鸣蛙。
今朝一雨添新涨，便合翻泥种藕花。
徐夫人挽词
周紫芝（宋代）

蚤岁孀居妇职修，凛然霜桧与争秋。木兰女解听金柝，共伯妻能赋柏舟。

鸾诰一封身未享，木奴千树子先侯。可怜黄壤埋琼玉，十里虞歌满路愁。
次韵和崔公孺国博观新模邺王书
韩琦（宋代）

唐季诸侯孰擅雄，邺邦高袭世勋洪。图功自可超烟阁，接士殊优在雪宫。

刀笔风流争战外，生灵安帖笑谈中。诗豪墨妙家藏久，二美刊传定不穷。
西村
曹庭栋（清代）

锡类恩沾殇后身，松楸交映石麒麟。未知绳武今何似，惭愧青衫拜墓人。
句
柳开（宋代）

空门今日见张华。
句
屠瑰智（唐代）

轻身都是义，殉主始为忠。
癸丑年下第献新先辈
韦庄（唐代）

五更残月省墙边，绛旆蜺旌卓晓烟。千炬火中莺出谷，

一声钟后鹤冲天。皆乘骏马先归去，独被羸童笑晚眠。

对酒暂时情豁尔，见花依旧涕潸然。未酬阚泽佣书债，

犹欠君平卖卜钱。何事欲休休不得，来年公道似今年。
芙蓉城（并叙）
苏轼（宋代）

世传王迥子高，与仙人周瑶英游芙蓉城。
元丰元年三月，余始识子高，问之信然，乃作此诗。
极其情而归之正，亦变风止乎礼义之意也。
芙蓉城中花冥冥，谁其主者石与丁。
珠帘玉楼翡翠屏，云舒霞卷千娉婷。
中有一人长眉青，炯如微云淡疏星。
往来三世空钅柬形，竟坐误读《黄庭经》。
天门夜开飞爽灵，无复白日乘云軿。
俗缘千劫磨不尽，翠被冷落凄余馨。
因过缑山朝帝廷，夜闻笙箫弭节听。
飘然而来谁使令，皎如明月入窗棂。
忽然而去不可执，寒衾虚幌风泠泠。
仙宫洞房本不扃，梦中同蹑凤凰翎。
径渡万里如奔霆，玉楼浮空耸亭亭。
天书云篆谁所铭，绕楼飞步高竛竮。
仙风锵然韵流铃，蘧蘧形开如酒醒，芳卿寄谢空丁宁。
一朝覆水不返瓶，罗巾别泪空荧荧。
春风花开秋叶零，世间罗绮纷膻腥。
此生流浪随沧溟，偶然相值两浮萍。
愿君收视观三庭，勿与嘉谷生蝗螟。
従渠一念三千龄，下作人间尹与邢。
和赵太中觅诗
姜特立（宋代）

每叹学诗如学仙，未能换骨谩成篇。
翰林万丈光常在，著作三都赋蚤传。
半世无成负便腹，终年有味郴吟肩。
明珠何事轻弹雀，多谢高情未弃捐。
慈宁寿庆曲
刘才邵（宋代）

凤凰山下瑞烟浓，湖海凝光秋正中。流星驿骑如飞电，来奏吉语闻天聪。

龙舟移棹渡淮水，金车归来长乐宫。诏书即日严法驾，出迎不惮劳清躬。

晓钟传箭金门开，翠华赫弈从天来。绣旗拂云势偃蹇，綵仗照日光徘徊。

汉宫威仪重烜赫，天宇披豁无氛埃。里闾纵观万人喜，秋城一变成春台。

高樯影转龙负舟，平河清浅乘安流。临平山色映雕辇，草木光荣佳气浮。

龙舆照耀金开鳞，御幄对起高连云。欢声喜气传万里，盛事创见超前闻。

煌煌仪卫回丹阙，万骑千艘乘晓发。道傍观者皆鼓舞，帝力难名但欣悦。

由来孝弟能通神，圣主成功在得人。谁云高高难感格，一德协谋天所因。

皇帝盛德动天地，丞相嘉谋无比伦。昭然独断纳远策，重见元恺承华勋。

圣情孜孜天不倦，宫中预建慈宁殿。绣栱云楣藏盛仪，广庭层陛宜清宴。

宝盛珍匣龙蟠拿，册写鸿猷金焕烂。臣民观听尽倾耸，文物声明信葱茜。

共知睿意已潜达，行见天心从宿愿。果然悔祸答清衷，信使交驰邻好通。

宫闱大庆得所欲，惟断乃成全圣功。唐朝二圣虽重欢，才自蜀道归长安。

当时歌颂中兴事，已自矜夸称至难。德宗念母亦云切，宁受百欺诚意殚。

终然莫遇成永叹，屡诏访迎空百端。以今准古孰难易，相去正如霄壤间。

殊方自与邦域异，一朝谋好銮舆还。况复指期如素约，睟容剋日瞻慈颜。

信知卓绝冠千古，其间仅有安能攀。孝心锡类兆民赖，湛恩协气充人寰。

愿闻备乐播金石，刺经作制垂不刊。扶桑晓色升红轮，阙庭瑞气朝朝新。

如川方至无穷尽，圣寿同过一万春。
杂诗二十二首 其十一
刘敞（宋代）

古风不可复，习俗已久敝。咄嗟忠与信，流荡为诈术。

诈忠惑其君，诈愚安其身。色厉内以荏，行违貌取仁。

三年始横流，后来更日新。至公弃涂炭，正道败荆榛。

已矣千载后，谁能反其身。
次巩县
宋庠（宋代）

昔走成周道，春风尚落花。今驰河内传，秋日正临霞。

山色依前绿，颠毛只是华。见迎多故吏，衰壮两惊嗟。
送文若归嘉禾二首 其二
周紫芝（宋代）

将军十载半鸣珂，才武怜君中异科。但把长吟作回雪，不妨濒海看熬波。

方愁只影身如寄，便买扁舟意若何。一别应须五年事，好诗从此为谁哦。
香山僻在海岛素称乐土再用前韵为友志喜
饶与龄（明代）

纷纷英俊拱神京，乐泮需君若有情。槐市高谈今古事，春风杯酒短长更。

蓿枝漫长栏杆影，琴调何妨车马惊。桃李栽馀多暇昼，氤氲云气席中生。
鹊桥仙·溪清水浅
朱敦儒（宋代）

溪清水浅，月胧烟澹，玉破梅梢未遍。横枝依约影如无，但风里、空香数点。乘风欲去，凌波难住，谁见红愁粉怨。夜深青女湿微霜，暗香散、广寒宫殿。
题刘心月
白玉蟾（宋代）

汨罗江山水呜唈，鱼鳖不知老龙泣。
徒棹龙舟何处寻，何不办取屈原生前一枝楫。
大吴江头伍侯庙，夕阳满树闻啼鸟。
行人过此焚纸钱。何不办取子胥生前一杯酒。
屈伍死后今寥寥，其名千古如一朝。
江边垂泪知几人，冰魂雪魄不可招。
哀哉道人刘心月，其身贫甚其性烈。
少年虽落风尘中，末后猛省自摆脱。
其心虽美其名腥，一旦死于武夷溪之滨。
却将九曲溪中水，洗却千愁万恨身。
曹娥寻父尺赴水，死作妇女英灵鬼。
柳翠萧璚俱水亡，但见渺渺一溪水。
汝河不自忍些忧，又却结愤满心头。
冰肌玉肤落潭碧，黄昏风惨水空流。
武夷溪九曲，无人垂钓水空绿。
武夷三十六峰峦，无人结草惟空山。
月明寻之不知处，尚自哀猿声不住。
那堪一夜潇潇雨，使人吟尽哀惨句。
休休心月君亦贤，人生不死空百年。
掀翻四大惊鱼龙，踏破碧潭深处天。
李白骑鲸去捉月，知章水底眠霜雪。
古人犹自水中逝，皆得水化超生诀。
吾与心月係渠师，来此惨惨烟正飞。
天空水寒千山暗，酌水一酹心含悲。
西风吹此两行生铁汁，去作笛中声又急。
次韵答陈石泉
王舫（宋代）

淡气涨空碧，散作藕花秋。
幽趣兰为佩，浮生芥作舟。
可人从远别，何日许重游。
奁玉清无底，楼居第几州。
赠黄秀才别
李觏（宋代）

朝闺入有籍，疏远难见君。世眼不识道，贫贱无高文。

兰蕙生同草，鸿鹄心在云。赠子喜别离，儿女安得闻。
邢台
李壁（宋代）

北地霜浓九月寒，驼裘破晓上征鞍。
也知骨相非麟凤，惭愧州人向掌看。